विश्वकप दौडबाट नेपाल बाहिर
नेदरल्यान्ड्ससँग एकतर्फी खेलमा पराजय भोगेपछि नेपालको विश्वकप क्रिकेट पुग्ने झिनो सम्भावना पनि टुंगिएको छ । जिम्बावेमा भइरहेको आईसीसी विश्वकप छनोट क्रिकेटमा शनिबार नेदरल्यान्ड्सले नेपाललाई ७ विकेटले हरायो ।
काठमाडौँ — नेदरल्यान्ड्ससँग एकतर्फी खेलमा पराजय भोगेपछि नेपालको विश्वकप क्रिकेट पुग्ने झिनो सम्भावना पनि टुंगिएको छ । जिम्बावेमा भइरहेको आईसीसी विश्वकप छनोट क्रिकेटमा शनिबार नेदरल्यान्ड्सले नेपाललाई ७ विकेटले हरायो ।बलरमैत्री विकेटमा नेदरल्यान्ड्सले टस जितेपछि ब्याटिङ निम्तो पाएको नेपाल शर्ट बलसामु निरीह बनेपछि ४४.३ ओभरमा १ सय ६७ रनमै अलआउट भयो । हरारेस्थित ताकसिंगा स्पोर्ट्स क्लबमा म्याक्स ओ’डाउडले ९० रन बनाएपछि नेदरल्यान्ड्सले २८ ओभरभित्रै लक्ष्य पूरा गर्‍यो ।समूह चरणका सबै चार खेल खेलेको नेपालको यो तेस्रो हार हो । यसअघि नेपालले जिम्बावे र वेस्ट इन्डिजसँगको खेलमा पराजय भोगेको थियो । नेपालले अमेरिकालाई मात्र पराजित गर्न सक्यो । समूह ‘ए’ बाट जिम्बावे, वेस्ट इन्डिज र नेदरल्यान्ड्स सुपर सिक्समा पुगेका छन् । जिम्बावेले पहिलो तीन खेल नै जितेको छ भने वेस्ट इन्डिज र नेदरल्यान्ड्सले ३ मध्ये २ खेलमा जित हात पारेका छन् । अमेरिका सुरुका तीन खेल हारेर सुपर लिगको दौडबाट बाहिरिइसकेको छ ।समूह ‘ए’ को अर्को खेलमा जिम्बावेले शनिबारै वेस्ट इन्डिजलाई ३५ रनले पराजित गरि महत्त्वपूर्ण विजय हात पार्‍यो । जिम्बावेलाई २ सय ६८ रनमा अलआउट गरेपछि आएको वेस्ट इन्डिज ४४.४ ओभरमा २ सय ३३ रनमै अलआउट भयो । यसले जिम्बावेको विश्वकप प्रवेश गर्ने सम्भावना बलियो बनाएको छ । समूह चरणमा नेदरल्यान्ड्स र वेस्ट इन्डिजलाई पराजित गरेकाले सुपर सिक्समा जिम्बावेको ४ अंक हुनेछ । नेदरल्यान्ड्स र वेस्ट इन्डिजबीच सोमबार हुने खेलको विजेताले सुपर सिक्समा २ अंक लिएर जानेछ । नेदरल्यान्ड्सका तीब्र बलरहरूको शर्ट बल रणनीतिमा नेपाली ब्याटिङ माथ खाएको थियो । शर्ट बलमा अल्मलिएका कुशल भुर्तेल, दीपेन्द्रसिंह ऐरी, गुलशन झा र करण केसीले विकेटकिपरलाई क्याच दिन पुगेका थिए । कप्तान रोहित पौडेलले पनि शर्ट बलमा पुल गर्दा जमेको विकेट गुमाउन पुगे । नेपालको सुरुआत राम्रो थिएन । लोगन भान विकको बलमा एज लागेर आसिफ शेख शून्यमा बोल्ड हुन पुगे । छैटौं ओभरमा कुशलले प्रहार गरेको चौका नेपाली इनिङ्सको पहिलो थियो । विक्रमजित सिंहले कुशललाई आउट गर्दै नेदरल्यान्ड्सलाई महत्त्वपूर्ण सफलता दिलाए । कुशलले ४२ बल खेलेर २ चौकासहित २७ रन बनाए । कुशल र भीम सार्कीले दोस्रो विकेटमा ३९ रन जोडे, जुन नेपाली इनिङ्सको सबैभन्दा ठूलो साझेदारी थियो । भीमले ५६ बल खेल्दै १ चौकासहित २२ रन बनाए ।आरिफ शेख ६, कुशल मल्ल १२ रनमा आउट भएपछि नेपाल २६ औं ओभरमा ९१–५ को स्थितिमा पुग्यो । रोहितले सर्वाधिक ३३ रन बनाए । उनले ५५ बल खेलेर ३ चौका र १ छक्का प्रहार गरे । दीपेन्द्र १४, गुलशन १५ रनमा आउट भए । सन्दीप लामिछानेले ३३ बल खेल्दै ४ चौकासहित २७ रन बनाए । करण १ रनमा आउट भए । भान विकले आफ्नो खेलजीवनकै उत्कृष्ट प्रदर्शन गर्दै ४ विकेट लिए । उनले त्यसका लागि ९.३ ओभरमा १ मेडन राख्दै २४ रन खर्चे । विक्रमजित र बास डे लिडले २–२ तथा क्लेटन फ्लोयड र आर्यन दत्तले १–१ विकेट लिए ।ब्याटिङमा सुरुको ४ ओभर बल हेर्दै बसेका डाउड र विक्रमजितले पछि आक्रामक खेलेका थिए । यी दुईले १३ ओभर खेल्दै पहिलो विकेटमा ८६ रन जोडे । विक्रमजित (३०) र वेस्ली बारेसी (३) लाई सन्दीप लामिछानेले आफ्नो लगातार ओभरमा आउट गरे । प्लेयर अफ द म्याच डाउडले ७५ बल खेल्दै ८ चौका र ४ छक्कासहित ९० रन बनाए । नेदरल्यान्ड्सलाई विजयनिम्ति १० रन चाहिएको अवस्थामा डाउडलाई गुलशनले बोल्ड गरे । लिडले ३९ बलमा ६ चौका प्रहार गर्दै ४१ रन बनाए ।नेपालले अब समूह ‘बी’ बाट बाहिरिएको टोलीसँग प्लेअफ खेल्नेछ । अमेरिकाले सोमबार जिम्बावेसँग समूह चरणको अन्तिम खेल खेल्नेछ र त्यसपछि प्लेअफमा खेल्नेछ ।